
	Audito ataskaita

	dėl všį Birštono pirminės sveikatos priežiūros centro finansinės atskaitomybės ir veiklos ataskaitos už 2009 metus

	


2010 m. balandžio 12 d. Nr. 3-8
                                                              Įžanginė dalis

           Birštono savivaldybės Kontrolės ir audito tarnybos kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2009-04-24 d. sprendimą Nr.TS-86 ir tarnybos 2010 metų veiklos planą, atliko VŠĮ Birštono sveikatos priežiūros centro (toliau Centro) 2009 metų finansinės atskaitomybės, balanso (įstaigos turtas, nuosavas kapitalas, finansavimas ir įsipareigojimai) bei susijusių, 2009 metų veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos, kompensuotos sąnaudos ir veiklos rezultatas) ir aiškinamojo rašto (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla) auditą. Auditas apėmė Centro veiklos laikotarpį nuo 2009-01-01 iki 200-12-31.
            Audito tikslas patikrinti Centro 2009 metų finansinę atskaitomybę ir pareikšti nepriklausomą nuomonę ar Centro metinė finansinė atskaitomybė visais reikšmingais atžvilgiais atitinka pripažintus apskaitos principus ir Centro įstatus bei apskaitos politiką ir, kad finansinės ataskaitos tikrai ir teisingai atspindi Centro turtą ir įsipareigojimus bei finansinę būklę ir rezultatus; įvertinti, ar Centro finansinė atsakomybė parengta pagal Lietuvos respublikoje galiojančius teisės aktus, reglamentuojančius buhalterinę apskaitą ir finansinės atskaitomybės sudarymą, taip pat kitus teisės aktus.
            Už Centro finansinės atskaitomybės turinį, jos sudarymą ir pateikimą laiku yra atsakinga Centro vadovybė. Kontrolierės pareiga, remiantis atliktu auditu, pareikšti nepriklausomą nuomonę apie šią finansinę atskaitomybę.

              Ryšium su metinių ataskaitų auditu Centro vadovybė patvirtino, kad reikšmingų įvykių, neatspindėtų finansinėse ataskaitose, kurie galėtų turėti įtakos 2009 metų finansiniams rezultatams, nuo finansinių metų pabaigos iki finansinės atskaitomybės sudarymo datos neįvyko.
               Šioje audito ataskaitoje yra pateikti tik tie reikšmingi dalykai, kurie pastebėti audito metu ir aptarti audito metu Centro valdymui ar priežiūrai svarbūs dalykai, o nepriklausoma nuomonė apie finansinę atskaitomybę pareikšta audito išvadoje.

                                                 Audito subjektas ir objektas
                Audito subjektas – VŠĮ Birštono pirminės sveikatos priežiūros centras.

                Audito objektas – Centro 2009 metų finansinės atskaitomybės ir veiklos ataskaitos vertinimas.

                 Centro adresas – Jaunimo g. 8, Birštonas, įmonės kodas 152834737, telefonas 67019, steigėjas Birštono savivaldybės taryba.

                  Centras savo  veiklą vykdo vadovaudamasis Lietuvos Respublikos Viešųjų įstaigų įstatymu, kitais teisės aktais ir Cento įstatais, kuriuos tvirtina Birštono savivaldybės taryba. Centras yra Lietuvos sveikatos sistemos asmens sveikatos priežiūros įstaiga, teikianti kvalifikuotas ambulatorines asmens sveikatos priežiūros paslaugas miesto ir kaimo gyventojams, taip pat ir pagal pacientų iškvietimus jų namuose. Pagrindinis Centro veiklos tikslas – gerinti gyventojų sveikatą, siekiant mažinti sergamumą ir mirtingumą, teikti kokybiškas medicinines paslaugas.
                 Centro valdymo organai yra visuotinis susirinkimas ir administracija. Centro veiklą organizuoja ir vykdo administracija. Ataskaitiniu laikotarpiu Centrui iki 2009-09-08 d. vadovavo Jurgis Janulis, nuo 2009-09-09 d. iki 2010-02-28 d. laikinai atliekanti vyriausiojo gydytojo funkcijas, bendrosios praktikos gydytoja Margarita Narakienė ir nuo 2010-03-01 d. laikinai atliekanti vyriausiojo gydytojo funkcijas, bendrosios praktikos gydytoja Gražina Stumbrienė, vyr. finansininke dirbo Nina Jakučionienė.
                                                                   Audito apimtis
             Tikrinimas buvo atliktas vadovaujantis audito standartais bei kitais teisės aktais, reglamentuojančiais audito atlikimą Lietuvos Respublikoje. Patikrinimas buvo atliekamas dokumentinės kontrolės metodu ištisiniu būdu. Audito metu buvo naudotos analitinės ir sintetinės procedūros : tikrinimas, skaičiavimas, stebėjimas, apklausa, patvirtinimas ir kitos procedūros. Tikrinimo procedūros daugiausia buvo nukreiptos į tas sritis metinėse ataskaitose, kuriose buvo pareikalauta daugiausia lėšų ir kurios yra svarbiausios Centro valdymui.
              Auditas buvo planuojamas ir atliekamas taip, kad suteiktų galimybę išanalizuoti Centro veiklą siekiant gauti audito tikslams reikalingų įrodymų. Susipažinta su Centro veikla, organizacine struktūra, nustatyta svarbiausios audito sritys.
             Audito metu buvo peržiūrėta ir įvertinta Centro buhalterinės apskaitos sistema. Centro apskaitos sistemos ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Negalima tikėtis, kad auditas atskleis visus buhalterinės apskaitos trūkumus ir vidaus kontrolės sistemoje galinčias pasitaikyti silpnąsias vietas. Tikrinimo metu buvo peržiūrėta metinių ataskaitų parengimo procedūros bei dokumentai, patvirtinantys informaciją ir sumas, pateiktas metinėse ataskaitose, kad galima būtų įsitikinti turto nuosavybe, buvimu ir įvertinimu. Buvo įvertinti naudojami apskaitos principai bei vadovybės padaryti įvertinimai, nustatyta, ar Centro įsiskolinimai ir kiti įsipareigojimai, apie kuriuos buvo žinoma, yra tinkamai atspindėti metinėse ataskaitose, įskaitant išlaidų, bei kitų nebalansinių įsipareigojimų pateikimą.
              Peržiūrėta balanso straipsnių analitinė ir sintetinė apskaita, patikrinta pajamų ir sąnaudų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2009 metų Centro veikla, yra apskaityti metinėje finansinėje atskaitomybėje. 

              Patikrinta ir įvertinta 2009 metų finansinės ataskaitos, kuriose nurodytas veiklos rezultatas 55773 Lt pelnas, 390452 Lt bendra turto suma ir 289187 Lt nuosavas kapitalas.
                                                Finansinės atskaitomybės tikrinimo rezultatai
               Centro finansinės ataskaitos yra parengtos pagal galiojančius apskaitos principus, vadovaujantis Lietuvos Respublikos buhalterinės apskaitos įstatymu, Lietuvos Respublikos finansų ministro 2004-12-30 d. įsakymu Nr. 1K-417 Dėl viešųjų sveikatos priežiūros įstaigų buhalterinės apskaitos ir finansinės atskaitomybės sudarymo ir pateikimo taisyklių patvirtinimo, Centro parengta apskaitos politika bei kitais teisės aktais reglamentuojančiais viešųjų įstaigų veiklą, buhalterinės apskaitos vedimą ir finansinės atskaitomybės sudarymą. Centro ūkiniai finansiniai metai sutampa su kalendoriniais metais.
             Centro buhalterinė apskaita tvarkoma ekselio pagalba, nors yra visos galimybės ją kompiuterizuoti, kas palengvintų darbą ir sumažintų darbo sąnaudas apskaitai tvarkyti.
             Tikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Ataskaitoje nepateikiama detalių finansinių pozicijų iššifravimų, nes tai yra atlikta Centro aiškinamąjame rašte prie metinės finansinės atskaitomybės.

              Peržiūrėta banko ir kasos dokumentai, turtas, įsipareigojimai, mokėtinos sumos ir kiti pirminiai dokumentai, jų atspindėjimas registruose – orderiuose ir Didžiojoje knygoje. Pinigų srautų judėjimas daugiausia vykdomas per banką, per kasą išduodami gryni pinigai ūkio išlaidoms, į kasą įnešami pinigai už suteiktas paslaugas, už plombines medžiagas, už tyrimų atlikimą, už prirašymo dokumentų sutvarkymą ir kt.
              Ilgalaikis turtas

              Ilgalaikio turto apskaita Centre vykdoma prisilaikant norminių teisės aktų reikalavimų. Centras pagal esamą apskaitos politiką visą ilgalaikį turtą finansinėje atskaitomybėje parodė įsigijimo verte, atėmus sukauptą nusidėvėjimą. Ilgalaikis turtas balanse apskaitomas pagal grupes. Šį turtą sudaro Centro nuosavas ilgalaikis turtas, iš biudžeto lėšų įsigytas turtas ir paramos būdu gautas ilgalaikis turtas kurio įsigijimo vertė-254026,43 Lt atėmus per apyskaitinius metus sukauptą nusidėvėjimą-166963,02 Lt ilgalaikio turto likutinė vertė 2009 metų pabaigoje yra 87063 Lt., ilgalaikis ir trumpalaikis turtas gautas pagal panaudą iš Birštono savivaldybės yra apskaitomas užbalansinėje sąskaitoje. Šioje sąskaitoje ilgalaikio turto yra 1402599,06 Lt įsigijimo verte tame tarpe ir pastatai, trupalaikio turto -8894,99 Lt. Per 2009 metus Centras įsigijo ilgalaikio turto už 2380 Lt, už 12501,03 Lt gavo paramos medikamentais. Metinė inventorizacija ilgalaikio turto naudojamo pagal panaudą  atlikta vadovaujantis 2009-11-20d. vyr. gydytojo įsakymu Nr.56  „Dėl metinės viso turto inventorizacijos atlikimo“, tačiau neatlikta nuosavo turto metinė inventorizacija.
                Trumpalaikis turtas

                 Peržiūrėjus balanso trumpalaikio turto straipsnius nustatyta, kad Centre trupalaikio turto yra už 303389 Lt, jį sudaro 23420 Lt atsargos, 4205 Lt išankstiniai apmokėjimai, 70098 Lt pirkėjų įsiskolinimas (iš jo Kauno teritorinė ligonių kasa-67907 Lt), 5630 Lt kitos gautinos sumos ir 200036 Lt pinigų likutis bankų sąskaitose. Išanalizavus pirminius dokumentus galima teigti, kad atsargos, gautinos sumos ir išankstiniai įsipareigojimai yra atspindėta teisingomis vertėmis, realios. Apskaityti pinigų likučiai bankų sąskaitose atitiko pateiktus bankų išrašus iš sąskaitų.Buhalterinė pinigų apskaita Centre buvo vedama prisilaikant teisės aktais nustatytos tvarkos. Nukrypimų šioje srityje nepastebėta.
                 Centre atliekant prekių ir paslaugų pirkimus, nėra dokumentų įrodančių pasirinkto pirkimo būdo pagrindimą (nepildoma pirkimo apklausos pažyma arba pirkimų žurnalas). Atliekant visus pirkimus turi būti laikomasi pagrindinių Viešųjų pirkimų įstatymo reikalavimų vykdymo t.y. 3 str. 1 punkto reikalavimų, kuriame nurodyta, kad perkančioji organizacija turi užtikrinti, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų; 4 str. 1,1, reikalavimo, kad erkančioji organizacija yra kiekviena valstybės ir savivaldybės institucija ir 85 str. 4 punkto reikalavimo, kad perkančioji organizacija turi turėyi dokumentus pagrindžiančius jos priimtų sprendimų atitiktį šio įstatymo reikalavivams tai yra,kad visi pirkimai privalomai turi turėti dokumentus įrodančius pasirinkto pirkimo būdą t.y. arba užpildytą pirkimo apklausos pažymą arba pirkimo žurnalą (užpildytą pagal Viešųjų pirkimų pavyzdinių taisyklių 179 str. rekomendacijas).
                Finansavimas

                Centras yra finansuojamas iš Birštono savivaldybės biudžeto ir PSDF lėšų. Gautas finansavimas tiek iš steigėjo tiek tikslinis vykdant projektus yra apskaitomas kaupimo principu. Balanse parodyta nepanaudota dotacijos dalis metų pabaigoje-82463 Lt (iš sav. lėšų, paramos lėšų pirktas turtas atėmus nusidėvėjimą). Apskaitos registruose kaupiama informacija pagal dotacijos ir paramos davėjus, taip pat pagal atskirus projektų išlaidų kompensavimo straipsnius. Per 2009 metus centras gavo iš Birštono savivaldybės biudžeto 73473 Lt lėšų daliniam prekių, paslaugų ir darbo užmokesčio finansavimui ir 3750 Lt darbuotojų mokymo programai finansuoti. Iš PSDF gavo 10300 Lt sveikatos priežiūros mokyklose finansavimui.
            Patikrinus programų išlaidų sąmatų įvykdymo ataskaitas nustatyta, kad iš savivaldybės biudžeto skirto finansavimo daliniam prekių, paslaugų ir darbo užmokesčiui sąmatos vykdymo ataskaitos iš straipsnio transporto išlaikymui skirtų  lėšų 1800 Lt nuo 2009-07-01 d buvo panaudotos neatitinkant 1998-11-17 d. Vyriausybės nutarimo Nr. 1341 „Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose“, kadangi buvo mokama Siponių,  Nemajūnų ir Birštono vienkiemio medicinos punktų  bendruomenės slaugytojoms už nuosavo transporto naudojimą tarnybos reikmėms po 100 Lt per mėnesį, kai minėto nutarimo nuostatos  nuo 2009-07-01 d. buvo pakeistos ir tokių kompensacijų mokėti nenumatė.

              Mokėtinos sumos

              Centras ilgalaikių įsiskolinimų 2009 metų pabaigoje neturėjo. Trumpalaikės skolos yra už einamą mėnesį t. y. skolos tiekėjams -5013 Lt ir ligonių kasų užskaita socialiniam draudimui-13789 Lt iš viso-18802 Lt. Skolų padengimo pinigais rodiklis Centre yra labai geras, kadangi pinigų likutis bankų sąskaitose 200036 Lt  viršija skolas 10,64 karto.
              Metinės atskaitomybės patikrinimas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas. Patikrinimo metu buvo peržiūrėta mokesčių skaičiavimas ir iš esmės įsitikinta, kad Centras laikosi galiojančių mokesčių įstatymų nuostatų, nebuvo nustatyta reikšmingų mokesčių apskaičiavimo nukrypimų, dėl, kurių  būtų reikėję daryti kooregavimus finansinėje atskaitomybėje.
              Veiklos rezultatai

              Veiklos rezultatų ataskaitoje Centras parodė visas gautas ir uždirbtas per ataskaitinį ir praėjusį ataskaitinį laikotarpį pajamas ir sąnaudas, patirtas šias pajamas uždirbant, kompensuotas sąnaudas ir veiklos rezultatus. Centre pajamos apskaitomos vadovaujantis kaupimo principu, pajamos apskaitoje pripažįstamos ir registruojamos tada, kai jos uždirbamos, neatsižvelgiant į pinigų gavimą. Centro pajamas sudarė suteiktos paslaugos ir parduotos prekės apmokamos iš TLK už pirminės sveikatos priežiūros paslaugas - 631537 Lt, kitų juridinių ir fizinių asmenų – 76550 Lt, kitos pajamos – 46963 Lt, iš viso – 755050 Lt pajamų. Lyginant su 2008 metais pajamos padidėjo 10720 Lt arba 0,99 proc.
               Per 2009 metus Centras patyrė 830098 Lt sąnaudų (46099 Lt arba 5,88 proc.daugiau negu 2008 metais). Iš šios sumos net 130821 Lt sudarė kompensuotos sąnaudos, t. y. ilgalaikio turto pirkto iš savivaldybės biudžeto ir paramos lėšų nusidėvėjimas, bei programos finansuojamos iš savivaldybės biudžeto, PSDF biudžeto, gauta ir panaudota parama, kompensuotos sąnaudos už gautas komunalines paslaugas. Didžiausią veiklos sąnaudų dalį - 460965 Lt arba 55,53 proc. sudarė darbo užmokesčio sąnaudos ir darbo užmokesčio atskaitymų sąnaudos  – 142807 Lt arba 17,20 proc. iš viso 72,73 proc. visų sąnaudų. Patalpų išlaikymo sąnaudos – 54812 Lt, kitos veiklos – 65366 Lt, vaistams ir medicinos priemonėms – 48577 Lt, ilgalaikio turto nusidėvėjimas – 26739 Lt ir kt. Centro 2009 metų veiklos rezultatas yra 55773 Lt pelnas (2008 metais buvo 79615 Lt pelnas) pridėjus iš ankstesnių metų pelną 233414 Lt galutinis rezultatas yra 289187 Lt pelnas. Galima teigti, kad Centro finansiniai rezultatai lyginant su 2008 metais žymiai nepakito, tačiau, kaip ir ankstesniais metais Centras yra priklausomas nuo PSDF biudžeto ir nuo Birštono savivaldybės biudžeto finansavimo, kuriuo finansuojama dalis Centro patirtų sąnaudų.
              2009 metais Centre dirbo 22 darbuotojai iš jų 3 antraeilėse pareigose. Vidutinis mėnesinis darbo užmokestis ataskaitinio laikotarpio pradžioje buvo 1765 Lt, pabaigoje – 1568 Lt. Centro  2009 metų finansinėje atskaitomybėje nėra priskaitytas darbuotojų atostogų rezervas. Darduotojai dirbantys antraeilėse pareigose nėra pateikę pažymų iš pirmaeilių darboviečių apie darbo laiką pirmaeilėse pareigose, šiems darbuotojams Centre nėra sudaryta darbo grafikų. 

            Apskaitos politika ir vidaus kontrolė

            Pagal teisės aktų reikalavimus Centro vadovybė yra atsakinga už tinkamos apskaitos politikos parinkimą ir taikymą, taip pat už tinkamos vidaus kontrolės sukūrimą ir jos įdiegimą ir palaikymą, kurios yra svarbios tam, kad finansinė atskaitomybė būtų parengta ir teisingai pateikta be reikšmingų informacijos iškraipymų. Siekiant užtikrinti, kad Centro finansinė būklė, jos turtas, nuosavybė ir skolos, taip pat uždirbtos pajamos ir patirtos sąnaudos butų tiksliai ir teisingai atspindėtos finansinėje atskaitomybėje, 2008-12-18 d. vyr. gydytojo įsakymu Nr.25 patvirtinta Centro apskaitos politika ir sąskaitų planas, 2007-06-01 d. vyr. gydytojo įsakymu Nr.DS 11 yra patvirtinta darbuotojų pareiginiai nuostatai, kuriuose numatyta darbuotojų teisės pareigos ir atsakomybė. Tačiau nėra parengta vairuotojo, valytojos, laboranto, santehniko ir šilumos ūkio specialisto bei sveikatos priežiūros specialisto pareiginių nuostatų. Centre yra parengta Vidaus tvarkos taisyklės bei Darbo tvarkos taisyklės, parengta Centro struktūra ir valdymo struktūra, kvalifikacijos kėlimo ir mokymo organizavimo chema ir kt.
            Vidaus kontrolės tikrinimo metu nustatyta, kad Centre egzistuoja procedūros, užtikrinančios, kad vadovybė būtų informuota apie visas vykstančias operacijas. Vertinant vidaus kontrolės aplinką nepastebėta jokių neigiamų aspektų dėl galimų vidaus kontrolės sistemos trūkumų, kurie galėtų sukelti abejonę pateiktos finansinės atskaitomybės patikimumu.
            Patikrinta pateikta Centro veiklos ataskaita už 2009 metus. Patikrinimo tikslas įsitikinti, ar veiklos ataskaitoje pateikti duomenys atitinka įstaigos finansinėje atskaitomybėje pateiktiems duomenims. Patikrinimo metu nustatyta, kad duomenys pateikti Centro veiklos ataskaitoje atitinka su duomenimis atvaizduotais metinėje finansionėje atskaitomybėje.
Kontrolierė                                                                                              Zita Pranckevičienė

